КIуэкIуэ Казбек: «Вакцинэр зыхезыгъалъхьэхэр нэхъыбэ хъуху узым зиубгъунымкIэ шынагъуэм кIэрыхунущ»
КъБР-м и Iэтащхьэ КIуэкIуэ Казбек иригъэкIуэкIащ коронавирус уз зэрыцIалэм республикэм и районхэм зыщемыгъэубгъуным теухуа зэIущIэ. Абы хэтащ КъБР-м и Правительствэм и УнафэщI Мусуков Алий, Роcпотребнадзорым и управленэу КъБР-м щыIэм и унафэщI Пагуэ Жыраслъэн, КъБР-м и Правительствэм и УнафэщIым и къуэдзэ Хъубий Марат, КъБР-м узыншагъэр хъумэнымкIэ и министрым и къалэнхэр зыгъэзащIэ Батыр Заур, муниципальнэ щIыналъэхэм я администрацэхэм я Iэтащхьэхэр.
Республикэм и унафэщIым зэрыжиIамкIэ, вакцинэ зыхезыгъалъхьэхэм я бжыгъэр нэрылъагъуу нэхъыбэ хъуащ: блэкIа тхьэмахуэм къриубыдэу коронавирусым и бий вакцинэр цIыху мини 7,5-м щIигъум халъхьащ. Нэхъ япэкIэ апхуэдэ зэманым ику иту вакцинэр зыхезыгъалъхьэхэр цIыху мини 4-м щIигъуу щытакъым. Псори зэхэту хущхъуэр зыхалъхьахэр мин 50-м щIегъу, ауэ уз зэрыцIалэм тэмэму дыпэщIэтын папщIэ вакцинэр махуэ къэс цIыху минитIым щIигъум хамылъхьэу хъунукъым. КIуэкIуэ Казбек къалэну къигъэуващ уз зэрыцIалэм зыщыхъумэнымкIэ вакцинэр зыхегъэлъхьэн зэрыхуейм теухуауэ цIыхухэм нэхъ тэмэму ядэлэжьэну.
Иджыпсту зэтеува щытыкIэм щытепсэлъыхьым Пагуэ Жыраслъэн къыхигъэщхьэхукIащ узыр зэуалIэхэм я бжыгъэм зэрыхэхъуэр къэплъытэмэ, мардэ нэхъ ткIийхэм республикэр хуэкIуэнкIэ зэрыхъунур, ауэ вакцинэр зыхезыгъалъхьэхэр нэхъыбэ хъумэ, республикэр зэрыт гуегъуехьым арыншауэ къызэрикIыфынур.
Батыр Заур жиIащ цIыхухэм уз зэрыцIалэм и бий вакицинэр яхэлъхьэныр Дзэлыкъуэ, Бахъсэн, Прохладнэ, Шэрэдж, Тэрч районхэм, Бахъсэн, Налшык къалэхэм нэхъ зэгъэуIуауэ зэрыщекIуэкIыр. Абы къыхигъэщхьэхукIащ республикэм хурикъун хущхъуэ зэриIэр, апхуэдэу къэкIуэну тхьэмахуэм къриубыдэу «Гам-Ковид-Вак» (Спутник V) вакцинэу хэлъхьэгъуэ мин 20-м щIигъу «Кови-Вак» вакцинэу хэлъхьэгъуэ 780-рэ къазэрыIэрыхьэнур.
Министрым и къалэнхэр зыгъэзащIэм зэрыжиIамкIэ, блэкIа жэщ-махуэм къриубыдэу коронавирусыр зэуэлIахэр цIыху 25-рэ мэхъу, апхуэдэ сымаджэу цIыху 252-м медицинэм и IуэхущIапIэхэм щоIэзэ, сымаджэхэм ящыщу 40-р хьэлъэщ. КъБР-м щыIэ сымаджэщу тIум зыхуагъэхьэзыращ цIыху 314-м зэреIэзэнур.
ЗэIущIэм и кIэухым КIуэкIуэ Казбек жиIащ: «Зэман кIэщIым къриубыдэу дэ зэфIэдгъэкIын хуейщ узыфэ шынагъуэм земыгъэубгъунымкIэ лэжьыгъэм. Ар сэбэп хъунущ экономикэм и IэнатIэхэр къэмыувыIэнымкIэ, гъэ еджэгъуэщIэм щIидзэжа нэужь ди сабийхэм я узыншагъэм дытемышыныхьынымкIэ».
КъБР-м и Iэтащхьэмрэ Правительствэмрэ я пресс-IуэхущIапIэ.
